CELEX: 52009XG1211(03)
Language: mt
Date: 2009-11-27
Title: Konkluzjonijiet tal-Kunsill tas- 27 ta' Novembru 2009 tadwar il-litteriżmu medjatiku fid-dinja diġitali

11.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 301/12
            
         Konkluzjonijiet tal-Kunsill tas-27 ta' Novembru 2009 tadwar il-litteriżmu medjatiku fid-dinja diġitali
   2009/C 301/09
   IL_KUNSILL
   
                
            
            
               JIRRIAFFERMA l-approċċ ta' politika dwar dan is-suġġett imniżżla fil-Konklużjonijiet tiegħu dwar approċċ Ewropew għal-litteriżmu medjatiku fid-dinja diġitali tal-21/22 Mejju 2008 (1).
            
         
                
            
            
               JILQA' B'SODISFAZZJON ir-Rakkomandazzjoni tal-Kummissjoni tal-20 ta' Awwissu 2009 dwar il-litteriżmu medjatiku fid-dinja diġitali għal industrija awdjoviżiva u ta' kontenut aktar kompetittiva u soċjetà tal-għarfien inklużiva, u b'mod partikolari:
               
                           —
                        
                        
                           l-iffukar fuq l-involviment attiv tal-industrija, inklużi t-tipi kollha ta' mezzi tal-informazzjoni, fil-promozzjoni tal-inizjattivi għal-litteriżmu medjatiku;
                        
                     
                           —
                        
                        
                           l-għarfien tar-rwol li s-sistema edukattiva jista' jkollha fil-promozzjoni tal-litteriżmu medjatiku — il-kapaċità li persuna taċċessa l-medja u li tifhem, tevalwa b'mod kritiku u tikkomunika kontenut tal-medja — fil-kuntest tal-istrateġiji tal-Istati Membri għat-tagħlim tul il-ħajja;
                        
                     
                           —
                        
                        
                           l-intenzjonijiet tal-Kummissjoni li tinkoraġġixxi kunsens ikbar dwar il-litteriżmu medjatiku, li tappoġġja l-analiżi u l-iskambju tal-prattika korretta bejn l-Istati Membri u li tiżviluppa għodod maħsuba biex jgħinu lill-Istati Membri u lill-Kummissjoni fil-kejl tal-livelli tal-litteriżmu medjatiku fl-Ewropa kollha.
                        
                     
         JISĦAQ DWAR IL-KONSIDERAZZJONIJIET L-OĦRA LI ĠEJJIN:
   
               —
            
            
               Fil-promozzjoni tal-litteriżmu medjatiku huwa essenzjali li wieħed jagħraf li r-rivoluzzjoni diġitali ġabet magħha benefiċċji u opportunitajiet sinifikanti, tejbet il-kwalità tal-ħajja tal-individwi f'termini tal-kapaċità tagħhom li jikkomunikaw, jitgħallmu u jikkreaw, u ttrasformat l-organizzazzjoni tas-soċjetà u l-ekonomija. L-użu responsabbli u infurmat tat-teknoloġiji u l-mezzi l-ġodda jirrikjedi li ċ-ċittadini jkunu konxji tar-riskji u jirrispettaw dispożizzjonijiet legali rilevanti, iżda l-politika dwar il-litteriżmu medjatiku għandha tindirizza kwistjonijiet bħal dawn fil-kuntest ta' messaġġ ġeneralment pożittiv;
            
         
               —
            
            
               Waqt li hu veru li l-industrija medjatika għandha rwol essenzjali fil-ħidma biex tippromwovi l-litteriżmu medjatiku, hu importanti li tkun issottolinjata l-indipendenza tal-mezzi tal-informazzjoni u l-fatt li l-Istati Membri għandhom approċċi differenti biex jippromwovu l-iżvilupp ta' prattika korretta u standards fl-industrija medjatika, fejn l-awtoregolazzjoni jew il-koregolazzjoni huma tnejn fost diversi soluzzjonijiet possibbli. Huwa importanti wkoll li jittieħed kont tal-bosta inizjattivi fil-qasam tal-litteriżmu medjatiku li diġà qed jitwettqu mill-industrija medjatika kif ukoll minn istituzzjonijiet kulturali, organizzazzjonijiet non-governattivi u mis-settur tal-volontarjat, u li dawn l-inizjattivi jkomplu jingħataw aktar promozzjoni;
            
         
               —
            
            
               Fil-promozzjoni tal-litteriżmu medjatiku għandha tingħata attenzjoni partikolari għall-fatt li gruppi differenti fis-soċjetà jista' jkollhom ħtijiġiet u mġiba differenti, kif ukoll possibbiltajiet differenti għal aċċess għall-medja. Pereżempju, it-tfal u ż-żgħażagħ ta' spiss għandhom tendenza naturali li jaċċettaw li jużaw mezzi ġodda u li jisfruttaw teknoloġiji ġodda, waqt li l-adulti jista' jkollhom aktar esperjenza akkumulata li tgħin il-ħsieb kritiku dwar il-kontenut fil-medja. L-istrateġiji għat-titjib tal-litteriżmu medjatiku għandhom jieħdu kont sħiħ tad-differenzi kollha bħal dawn u jippromwovu l-komunikazzjoni bejn il-gruppi u l-interessi differenti fis-soċjetà. Fl-istess waqt, strateġiji li jagħmlu t-teknoloġiji disponibbli u aċċessibbli għaċ-ċittadini b'mod ġenerali għandhom ikomplu jiġu enfasizzati u rinforzati mill-Istati Membri;
            
         
               —
            
            
               Is-sistema edukattiva, inkluż it-tagħlim formali, informali u non-formali, jista' jkollha rwol importanti fl-iżvilupp u t-titjib tal-litteriżmu medjatiku, kif ukoll tal-kreattività u l-potenzjal għall-innovazzjoni, fost in-nies kollha fis-soċjetà, notevolment it-tfal u ż-żgħażagħ li huma stess jista' jkollhom rwol importanti biex jgħaddu dawn il-ħiliet lill-familji tagħhom. Fil-kuntest tal-politika dwar l-edukazzjoni, huwa mfakkar li r-Rakkomandazzjoni tal-Parlament Ewropew u tal-Kunsill tat-18 ta' Diċembru 2006 dwar il-kompetenzi ewlenin għat-tagħlim tul il-ħajja tinkludi fost oħrajn referenzi għal “kompetenza diġitali” u “għarfien u espressjoni kulturali” bħala żewġ kompetenzi ewlenin. L-Istati Membri li jiżviluppaw il-litteriżmu medjatiku fil-kuntest edukattiv għandhom jagħmlu dan fir-rigward tal-qafas ta' referenza stabbilit mir-Rakkomandazzjoni tal-2006. Barra minn hekk, il-Programm ta' Tagħlim Tul il-Ħajja jista' jkun wieħed mis-sorsi possibbli ta' appoġġ għall-promozzjoni tal-litteriżmu medjatiku;
            
         
               —
            
            
               Għalkemm huwa veru li l-litteriżmu medjatiku huwa kunċett dinamiku u li qed jevolvi u li fehim komuni tal-kunċett huwa affettwat minn differenzi kulturali, teknoloġiċi, industrijali u ġenerazzjonali, huwa ċar ukoll li, bl-iżvilupp ta' internet globali bħala parti ewlenija mill-infrastruttura tal-komunikazzjoni, iċ-ċittadini tal-Ewropa u tal-bqija tad-dinja qed dejjem aktar jiffaċċjaw u jgħixu f'panorama ta' mezzi tal-informazzjoni b'karatteristiċi simili. Dan għandu jagħmilha possibbli u sensibbli li jiġu żviluppati progressivament kriterji għall-evalwazzjoni tal-livelli ta' litteriżmu medjatiku fl-Istati Membri kif jimplika l-Artikolu 26 tad-Direttiva dwar is-Servizzi tal-Mezzi Awdjoviżivi, waqt li jitqies ukoll li tali kriterji u evalwazzjonijiet jeħtieġu jirriflettu l-prekondizzjonijiet differenti fl-Istati Membri. L-Istati Membri u l-Kummissjoni huma mħeġġa biex jikkooperaw bis-sħiħ f'dan il-kompitu.
            
         JISTIEDEN LILL-KUMMISSJONI U LILL-ISTATI MEMBRI, fil-limiti tal-kompetenzi rispettivi tagħhom, biex jieħdu nota dovuta ta' dawn il-konklużjonijiet, flimkien ma' dawk tal-21/22 ta' Mejju 2008, fl-iżvilupp tal-politika tagħhom dwar il-litteriżmu medjatiku.
   
      (1)  ĠU C 140, 6.6.2008, p. 8.